Eelnõu

LÄÄNE-HARJU VALLAVALITSUS

KORRALDUS

Paldiski	09.05.2022 nr 

Projekteerimistingimuste andmine

Õnne Einer esitas 12.01.2023 projekteerimistingimuste taotluse nr 2311002/00351 Keila-Joa alevikus Keila Vallavalitsuse 30.05.2007 korraldusega nr 592 kehtestatud Suvituskoht A-235 ja Metsamaja maaüksuse detailplaneeringu lahenduse täpsustamiseks. Taotleja eesmärgiks on täpsustada detailplaneeringuga ettenähtud liikluskorraldust planeeringualal asuva Pargi allee 32 katastriüksuse planeeringukohase ehitusõiguse realiseerimiseks sääraselt, et oleks tagatud planeeringuga ettenähtud ja/või olemasolevate kruntidele nõuetekohane ligipääs.

Pargi allee 32 katastriüksus asub  Keila Vallavolikogu 13.10.2005 otsusega nr 259/1005 kehtestatud Keila valla üldplaneeringu kohaselt tiheasustus piirkonnas, mis on detailplaneeringu koostamise kohustusega ala ja Keila Vallavalitsuse 30.05.2007 korraldusega nr 592 kehtestatud Suvituskoht A-235 ja Metsamaja maaüksuse detailplaneeringu alal.
Ehitusseadustiku  § 27 lõike 1 alusel võib kohalik omavalitsus põhjendatud juhul anda projekteerimistingimusi, kui detailplaneeringu koostamisest on möödas üle viie aasta, detailplaneeringu kehtestamise järel on ilmnenud olulisi uusi asjaolusid või on oluliselt muutunud planeeringuala või selle mõjuala, mille tõttu ei ole enam võimalik detailplaneeringut täielikult ellu viia ning lõike 4 punkti 7 alusel täpsustada haljastuse, heakorra või liikluskorralduse põhimõtteid.

Detailplaneeringu lahendus käsitles Keila-Joa alevikus Metsamaja tee ja Pargi allee ristumiskoha ümbrust. Detailplaneeringu lahenduse kohaselt kohustus huvitatud isik välja ehitama nii Pargi allee kui ka Metsamaja tee sõiduteed koos ettenähtud taristuga. Keila-Joa aleviku ruumiline areng on aga kujunenud erinevaks detailplaneeringu koostamisel arvestatust ning mõnele katastriüksusele ligipääsu tagamiseks ei ole majanduslikult otstarbekas kahe erineva tee väljaehitamine. Projekteerimistingimustega on täpsustatud liikluskorraldust selliselt, et säilinud on detailplaneeringu kohane ligipääs Metsamaja tee katastriüksuse kaudu. Kaotatud on tänavavalgustuse rajamise nõue Metsamaja teele, vähendatud on tee laiust, ettenähtud kõvakattega tee asemel on ette nähtud kruusakattega tee rajamine. Kuna projekteerimistingimustega ettenähtud tee on tupiktee, siis on tee lõppu ette nähtud ala teenindavatele sõidukitele ümber keeramiseks. Metsamaja tee väljaehitamine tagab ligipääsu kõikidele detailplaneeringuga ettenähtud kruntidele. Täpsustatud on ka tuletõrje veevõtukoha asukohta. Pargi allee ehitamist ja/või rekonstrueerimist projekteerimistingimustega ette nähtud ei ole. Muus osas detailplaneeringut muudetud ei ole ning see on elluviidav muutmata kujul. Projekteerimistingimustega täpsustatud teede väljaehitamine on aluseks kruntide ehituslubade andmisele.

Vastavalt ehitusseadustiku § 31 lõikele 1 korraldati projekteerimistingimuste andmise menetlus avatud menetlusena. Projekteerimistingimuste avatud väljapanek toimus 17.02.2023 - 03.03.2023 Lääne-Harju valla veebilehel. Teade avatud menetlusest projekteerimistingimuste andmiseks avaldati ajalehes Harju Elu 17.02.2023.

Ehitusseadustiku  § 27 lõike 1, § 28, Lääne-Harju Vallavolikogu 30.01.2018 otsuse nr 7 „Ehitusseadustikus ja planeerimisseaduses sätestatud ülesannete delegeerimine“ punkti 1 alusel ning lähtudes Õnne Eineri taotlusest:

1. Anda projekteerimistingimused Keila-Joa alevikus Suvituskoht A-235 ja Metsamaja maaüksuse detailplaneeringu täpsustamiseks vastavalt käesoleva korralduse lisale.

2. Teha korraldus teatavaks taotlejale.

3. Korraldus jõustub teatavakstegemisest.

4. Käesoleva korralduse peale võib esitada vaide Lääne-Harju Vallavalitsusele või kaebuse Tallinna Halduskohtule (Pärnu mnt 7, 15082 Tallinn) 30 päeva jooksul korralduse teatavakstegemisest arvates. 

(allkirjastatud digitaalselt)
Jaanus Saat	(allkirjastatud digitaalselt)
vallavanem	Anti Pärtel
	vallasekretär